Haridus- ja Teadusministeerium
Alla lihthanke piirmäära riigihange
„Haridusvaldkonna arengukava 2021–2035
strateegiliste arutelude teenus“
Pakkumuse esitamise ettepanek


1. Üldteave
Teeme Teile ettepaneku esitada pakkumus alla lihthanke piirmäära riigihankes lähtudes dokumendis esitatud tingimustest.

Hanke eesmärk on leida koostööpartner, kes kavandab, valmistab ette ja viib läbi koostöös ministeeriumiga vähemalt viis strateegilist töötuba, kaasates selleks sobivad töötajad ministeeriumist ning ministeeriumivälised eksperdid, dokumenteerib tulemused ja koostab arutelude peamiste järelduste ja soovitustega aruande. Tegemist on ennekõike ühise õppimisprotsessiga, mis loob ühtlasi aluse otsustamiseks, kas valdkonna arengukava mõju ja/või tulemuslikkust on vaja täiendavalt hinnata ning millistele küsimustele peaks võimalik hindamine keskenduma.

2. Kontakt ja lisainformatsioon
Hankija kontaktisikuks on strateegia- ja finantsosakonna nõunik Meelis Aunap (meelis.aunap@hm.ee). Hangitava teenuse sisu kohta saavad võimalikud pakkujad täpsustavaid küsimusi esitada hankija korraldatavas infotunnis, mis toimub 13. novembril kell 13.00-14.00 Teamsi vahendusel.

3. Pakkumuste esitamise aeg ja koht
Pakkumused tuleb esitada e-posti aadressile: meelis.aunap@hm.ee hiljemalt 27. novembril 2026 kell 17.00.

4. Pakkumuse jõusoleku tähtaeg
4.1. Pakkumuse esitamist loetakse pakkuja nõustumiseks asjaoluga, et pakkumus on jõus kolm kuud alates pakkumuste esitamise tähtpäevast.

5. Pakkumuse koosseisus esitatavad dokumendid
5.1. Pakkumus koostatakse eesti keeles. 
5.2. Pakkumuse koosseisus tuleb esitada:
5.2.1. osutatava teenuse kirjeldus, mis vastab tehnilises kirjelduses toodud nõuetele;
5.2.2. hinnapakkumus (fikseeritud koguhind eurodes ilma käibemaksuta ja koos käibemaksuga);
5.2.3. meeskonnaliikmete nimekiri ja varasema kogemuse kirjeldus (vt. tehnilise kirjelduse p 5). 

6. Pärast pakkumuste esitamise tähtpäeva saabumist kontrollib hankija tähtaegselt laekunud pakkumuste vastavust esitatud nõuetele. Tähtpäevast hiljem laekunud pakkumused lükatakse tagasi.

7. Kui hankija peab seda vajalikuks, korraldab ta enne pakkumuste vastavaks tunnistamist läbirääkimised. Läbirääkimiste eesmärk on kohandada pakkumusi esitatud nõuetele vastavaks ja vajadusel täiendada või muuta pakutava teenuse sisu viisil, mis tagaks seatud eesmärkide saavutamise parimal viisil ja vastavuse hanke tingimustele. Kui muutub tööde maht, siis on läbirääkimiste objektiks ka pakkumuse maksumused, kuid maksumust võib läbi rääkida ka sõltumata tööde mahu muutumisest. Kui hankija seda otstarbekaks peab, esitavad  pakkujad pärast läbirääkimisi täiendatud pakkumused. Suulised läbirääkimised protokollitakse. 

8. Hankija kontrollib pakkumuste vastavust ja tunnistab nõuetele vastavad pakkumused vastavaks. Nõuetele mittevastavad pakkumused edasises menetluses ei osale. Pakkumuste vastavuse kontrolli tulemused kantakse koondprotokolli, mis tehakse pakkujatele teatavaks pärast eduka pakkumuse väljaselgitamist.

9. Pakkumuste hindamine ja hankelepingu sõlmimise kriteeriumid
9.1. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse. Vajadusel kasutatakse ka pakkumuste omavahelist võrdlemist. Pakkumusi hindab hankija hindajate grupp konsensuslikult. Hindamise kriteeriumideks on:
9.1.1. pakkumuse maksumus (maksimumpunktid 20);
9.1.2. pakkumuse sisu (arusaam ülesandest, lähenemine, metoodika ja töökorraldus) (maksimumpunktid 80);
9.2. Madalaima maksumusega pakkumusele omistatakse maksumuse maksimumpunktid (20), teised pakkumused saavad punkte proportsionaalselt vähem (madalaim pakkumuse maksumus / hinnatava pakkumuse maksumus x osakaal 20). Hindamisel arvestatakse maksumust kaks kohta pärast koma. 
9.3. Pakkumuse sisu (arusaama ülesandest, lähenemist, metoodikat ja töökorraldust) hinnatakse järgmiselt:
	Punktid
	Kirjeldus

	80
	Pakkumus ületab tehnilises kirjelduses seatud ootusi. Ülesandest arusaamine on terviklik ja sisuliselt väga tugev. Töötubade kontseptsioon ja läbiviimise metoodika on detailselt kirjeldatud, omavahel loogiliselt seotud ja veenvalt põhjendatud. On hästi kirjeldatud, kuidas valitud meetodid aitavad saavutada töötubade eesmärke ja soovitud tulemusi. Lähenemine arvestab hästi sihtrühma ja ülesande eripäradega ning võimalikke rakendusriske on piisavalt ennetatud. Pakkumus sisaldab sisulist lisaväärtust, mis parandab võrreldes tehnilise kirjelduse nõuetega eeldatavalt töö kvaliteeti või tulemuslikkust.  

	70
	Pakkumus vastab täielikult tehnilises kirjelduses seatud ootustele. Ülesandest arusaamine on selge ja sisuliselt põhjendatud. Töötubade kontseptsioon ja läbiviimise metoodika on põhjalikult kirjeldatud ning valitud lahendused on eesmärkidega loogiliselt seotud. Lähenemine on praktiliselt teostatav ja olulisi rakendusriske ei ilmne. Esineda võib üksikuid väiksemaid ebaselgusi või arenduskohti, mis ei mõjuta oluliselt töö eeldatavat kvaliteeti ega eesmärkide saavutamist. 

	60
	Pakkumus vastab olulises osas ootustele, kuid mõni sisuline element on kirjeldatud üldiselt või on ebapiisavalt põhjendatud. Ülesandest arusaamine on valdavalt õige ning pakutud kontseptsioon ja metoodika on teostatavad, kuid nende põhjendatus, omavaheline seos või seos töötubade eesmärkidega ei ole mõnes aspektis piisavalt selge. Esineb puudusi või ebaselgusi, mille täpsustamine oleks kvaliteetseks rakendamiseks vajalik, kuid mis ei sea tervikuna töö teostatavust kahtluse alla. 

	50
	Pakkumus vastab tehnilise kirjelduse nõuetele, kuid lähenemise kvaliteedis esineb mitmeid sisulisi puudusi. Kontseptsioon või metoodika on kirjeldatud osaliselt või ebaühtlaselt ning valitud lahenduste põhjendused jäävad üldsõnaliseks. Seos töötubade meetodite ja oodatavate tulemuste vahel ei ole alati selge. Pakkumuses kirjeldatu elluviimine on võimalik, kuid esineb rakendusriske ja vajadusi täpsustusteks enne töö alustamist. 

	40
	Pakkumus vastab tehnilise kirjelduse miinimumnõuetele, kuid selle sisuline kvaliteet on selgelt piiratud. Ülesandest arusaamine on osaline või ebapiisavalt kirjeldatud. Töötubade kontseptsioon ja/või metoodika on üldsõnaline, puudulikult põhjendatud või ebaühtlane ning nende seos eesmärkide ja oodatavate tulemustega jääb ebaselgeks. Pakkumuses kirjeldatud kujul rakendamisega kaasnevad märgatavad riskid töö kvaliteedile või eesmärkide saavutamisele, mistõttu oleks kvaliteetseks elluviimiseks vaja lähenemist olulisel määral täpsustada.


9.4. Kui ühesuguse punktisummaga pakkumusi on rohkem kui üks, tunnistatakse edukaks pakkumus, mille maksumus on madalam.
9.5. Pakkumuste hindamise tulemused kantakse koondprotokolli, mis tehakse pakkujatele teatavaks pärast eduka pakkumuse väljaselgitamist.

10. Tehniline kirjeldus sisaldub lisas 1. 

11. Lepingu tingimused
11.1. Lepingu esialgsed tingimused sisalduvad hankedokumendi lisas 2 Hankelepingu projekt. 11.2. Tasu maksmine toimub vastavalt töö etappidele kahes võrdses osas, eeldusel, et ettenähtud tegevused ja ülesanded, mille eest tasu makstakse, on sooritatud ja täidetud. Ettemaksu ei tehta.

12. Kõigi pakkumuste tagasilükkamine
12.1. Hankijal on õigus lükata tagasi kõik pakkumused, kui:
12.1.1.	kõikide pakkumuste või kõikide vastavaks tunnistatud pakkumuste maksumused ületavad hanke planeeritud maksumust;
12.1.2.	kõikide pakkumuste maksumused on põhjendamatult madalad;
12.1.3.	ei ole tagatud piisav konkurents (laekub vähem kui kaks pakkumust või vastavaks tunnistatakse ainult üks pakkumus);
12.1.4.	menetluse käigus muutuvad hanke väljakuulutamise eeldused, mis muudavad menetluse otstarbeka realiseerimise võimatuks; 
12.1.5.	hankelepingu sõlmimine on muutunud võimatuks või ebaotstarbekaks hankijast sõltumatutel põhjustel.
12.2.	Kõigi pakkumuste tagasilükkamise kohta teeb hankija põhjendatud kirjaliku otsuse ja teavitab sellest pakkujat.
12.3.	Hankija ei kanna vastutust pakkujate ees, kui kõigi pakkumuste tagasilükkamine on toimunud käesolevas dokumendis sätestatud tingimustel.

13. Menetluse kehtetuks tunnistamine
13.1. Hankija jätab endale õiguse tunnistada menetluse kehtetuks, kui:
13.1.1.	menetluse toimumise ajal on hankijale saanud teatavaks uued asjaolud, mis välistavad või muudavad ebaotstarbekaks menetluse lõpuleviimise hanke alusdokumentides sätestatud tingimustel;
13.1.2.	on toimunud sündmus, mida saab lugeda vääramatuks jõuks (force majeure). Vääramatu jõud on asjaolu, mida hankija ei saa mõjutada ja mõistlikkuse põhimõttest lähtuvalt ei saa temalt oodata, et ta menetluse ajal selle asjaoluga arvestaks või seda väldiks või takistava asjaolu või selle tagajärje ületaks.


LISA 1. Tehniline kirjeldus

1. Hanke taust ja eesmärk
Haridusvaldkonna arengukava 2021–2035 seab Eesti hariduse üldeesmärgi ning kolm strateegilist eesmärki: tagada valikurohked ja kättesaadavad õpivõimalused ning sujuv liikumine haridustasemete ja -liikide vahel; tagada pädevad ja motiveeritud õpetajad ja koolijuhid, mitmekesine õpikeskkond ning õppijast lähtuv õpe; ning viia õpivõimalused kooskõlla ühiskonna ja tööturu arenguvajadustega.

Arengukava näeb ette eesmärkide täitmise hindamise vähemalt kaks korda selle elluviimise perioodil. Enne võimaliku vahehindamise tellimist soovib ministeerium korraldada strateegilised arutelud töötubade formaadis, et kujundada laialdane arusaam sellest, kas arengukavas seatud strateegilised suunad ja eesmärgid on endiselt ajakohased, millised on peamised väljakutsed ning millised küsimused vajaksid põhjalikumat analüüsi. Töötubades tuleks vaadata muu hulgas, kas 2021. aastal kinnitatud  arengukava aitab hoida pikaajalist strateegilist suunda ka muutunud oludes. Arengukava elluviimise ajal on haridussüsteem ja selle juhtimine pidanud kohanema mitmete suurte muutuste ja kriisiga, sh koroonakriisiga, muutunud julgeolekuolukorra ja Ukraina põgenikega, tehisaru kiire arengu, tööturu muutuvate vajaduste, suureneva sotsiaalmajandusliku tausta mõju, ühiskonna polariseerumise ning süvenevate kliima- ja keskkonnaprobleemidega. Samuti on viimastel aastatel algatatud mitu olulist haridusreformi. Arutelude tulemused aitavad hinnata, kas ja millistes küsimustes on vaja arengukava või selle elluviimist lähemalt analüüsida ning mida peaks käsitlema võimalikus vahehindamises.

Hanke eesmärk on leida teadmusloomeliste töötubade läbiviimise, arutelude modereerimise ning analüütiku kogemusega partner, kes valmistab ette, viib läbi ja dokumenteerib Haridusvaldkonna arengukava 2021–2035 puudutavad strateegilised arutelud. Koostöö perioodi jooksul viib partner läbi vähemalt viis teadmusloomelist töötuba. Töötubadesse kaasatakse ministeeriumi esindajate kõrval asjakohaseid väliseksperte ja eri taustaga asjatundjaid, et tuua aruteludesse uusi vaatenurki ning vaadata arengukavas seatud suundi ka ministeeriumivälise pilguga. Arutelude põhjal koostab partner aruande, mis koondab töötubade peamised tulemused, tähelepanekud ja soovitused edasiseks. Tegemist on ennekõike ühise õppimisprotsessiga, mis loob ühtlasi aluse otsustamiseks, kas arengukava asjakohasust, mõju või tulemuslikkust on vaja lähemal ajal täiendavalt hinnata ning millistele küsimustele peaks võimalik hindamine keskenduma.

2. Ootused töötubadele
2.1. Töötubade eesmärk on luua modereeritud arutelude kaudu uut teadmust, püüdes vastata küsimusele, kuivõrd arengukavas seatud strateegilised eesmärgid ja suunad aitavad haridusvaldkonnal vastata praegustele ja tuleviku väljakutsetele. 
2.2. Arutelude eesmärk on jõuda argumenteeritud ühise arusaamani, andes samas ruumi ka põhjendatud erimeelsustele. Eesmärk on ühiseid kokkuvõtteid võimaldav sisuline arutelu, mitte ainult osalejate arvamuste kogumine. 
2.3. Aruteludes tuleb käsitleda nii arengukava koostamise ajal teada olnud probleeme ja kitsaskohti kui ka hiljem esile kerkinud või oluliselt muutunud tegureid, sealhulgas ühiskondlikke, tehnoloogilisi, julgeoleku-, tööturu-, demograafilisi ning keskkonnamuutusi, ning analüüsida nende tähendust arengukava eesmärkide ja tegevussuundade jaoks.
2.4. Igal töötoal peab olema selgelt sõnastatud eesmärk ja oodatav tulemus, kuid töötoad peavad moodustama sidusa terviku, mis võimaldab teha järeldusi arengukava kui terviku kohta.
2.5. Töötubadesse tuleb kaasata ministeeriumi töötajate kõrval töötoa teema seisukohalt sobivate teadmiste ja võimalusel erineva vaatega eksperte, kelle roll on muu hulgas aidata vaidlustada väljakujunenud eeldusi ning tuua arutellu ametkonna välist teadmist ja perspektiivi.
2.6. Kavandada tuleb vähemalt viis kuni viietunnist töötuba. Töötubade täpsema jaotuse ja teemad (nt lähtuvalt arengukava ülesehitusest vm loogikast), järjestuse, osalejate profiili ja kasutatavad meetodid pakub välja pakkuja, kuid see peab lähtuma hanke taustast ja eesmärgist ning täpsustatakse hiljem koostöös tellijaga.
2.7. Töötoa tulemused dokumenteeritakse viisil, mis võimaldab luua sidusa dokumendi, milles on loodud süsteemne ülevaade püstitatud küsimustest ja arutelude käigus selgunud järeldustest (vt ka p 4 oodatav väljund).
Muus osas töötubade kontseptsiooni ja läbiviimise metoodikasse puutuv on pakkuja enda teha.

3. Teenuse ulatus ja nõuded pakkumusele
Pakkuja peab pakkumuses esitama tervikliku teenuse kirjelduse, mis sisaldab vähemalt järgmist:
3.1. Koostöö kirjeldus tellijaga (kontaktisikutega), sh regulaarsed kohtumised, alusmaterjalide läbitöötamine, kaasatavate ringi täpsustamine jms.
3.2. Peamiste haridusvaldkonda mõjutavate ühiskondlike muutuste ja väljakutsete (nt tehisaru kiire areng ja kasutuselevõtt, muutunud julgeolekuolukord jne) esialgsed kirjeldused ja asjakohasuse põhjendused antud hanke kontekstis, mis aitavad seada töötubade fookust.
3.3. Plaan vähemalt viie kuni viietunnise töötoa sisuliseks ja tehniliseks ettevalmistamiseks, professionaalseks läbiviimiseks ning arutelude dokumenteerimiseks. Töötubade esialgne kava teemade kaupa, sh kasutatavad metoodikad, töötubade eesmärgid, osalejate profiilid, arutelude dokumenteerimise viis jne.
3.4. Ettepanek välisekspertide (oma valdkonnas tunnustatud asjatundjad, kes ei ole HTMiga seotud) leidmiseks ja kaasamiseks. Ekspertide lõplik nimekiri kooskõlastatakse tellijaga, kuid esialgne loetelu peab olema pakkumuses toodud. Ekspertide võimalikud tasud ja muud kaasamisega seotud kulud peavad sisalduma pakkumuse hinnas.
3.5. Arutelude dokumenteerimine ning tellijaga valideerimine. Arutelude põhjal koostab partner aruande, mis koondab töötubade peamised tähelepanekud, järeldused ja soovitused edasiseks. 
3.6. Aruande tutvustamine HTM-i juhtkonnale või tellija määratud töörühmale.

4. Oodatav väljund
Teenuse lõpptulemus on eestikeelne, otsustamist toetav aruanne, mis kooskõlastatakse enne vastu võtmist tellijaga. Aruanne peab:
4.1. esitama peamiste haridusvaldkonda mõjutavate ühiskondlike muutuste ja väljakutsete (nt tehisaru kiire areng ja kasutuselevõtt, muutunud julgeolekuolukord, demograafia jne) kirjeldused ja asjakohasuse põhjendused; 
4.2. esitama kõikide töötubade arutelude sisulised ülevaated ja selgelt sõnastatud peamised järeldused;
4.3. osutama vajadusel arengukava tegevussuundade või mõõdikute võimalikele lünkadele, vastuoludele või ajakohastamise vajadusele;
4.4. esitama prioriseeritud soovitused arengukava perioodi teiseks pooleks, eristades arengukava muutmist, rakendamise parendamist ning täiendava teadmise vajadust;
4.5. esitama täiendavad uurimis- ja hindamisvajadused, põhjendades nende eesmärki ja ulatust;
4.6. andma soovituse, kas on vajalik täiendav sõltumatu vahehindamine ning kui jah, siis ennekõike milliste küsimuste ja teemade osas.
Lõppraporti lisas esitatakse toimunud töötubade kavad, osalejate rollide ja esindatud osakondade loetelu, ekspertide loetelu, arutelude kokkuvõtted (mitte transkriptsioon) ning kasutatud allikate loetelu. Isikuandmeid sisaldavate materjalide esitamine lepitakse tellijaga eraldi kokku.

5. Nõuded pakkuja meeskonnale
5.1. Pakkuja meeskond peab omama varasemat kogemust sarnaste tegevuste läbiviimisel.
5.2. Vähemalt üks meeskonnaliikmetest peab olema viimase 36 kuu jooksul (tagasiulatuvalt alates hanke alustamisest) osalenud:
5.2.1. vähemalt kahe teadmusloomelise töötoa ettevalmistamisel, sh metoodika väljatöötamisel;
5.2.2. vähemalt kahe teadmusloomelise töötoa läbiviimisel ja arutelude modereerimisel;
5.2.3. vähemalt kahe uuringu või hindamise läbiviimisel, sh uurimisraporti koostamisel sotsiaal- või haridusvaldkonnas.
5.3. Nimetatud kogemuse võib jaotada ka erinevate meeskonnaliikmete vahel.
5.4. Pakkuja esitab nõuetele vastavuse tõendamiseks pakkumuses meeskonnaliikmete nimekirja ja varasema kogemuse kirjelduse viisil, mis võimaldab hankijal veenduda meeskonnaliikme vastavuses esitatud nõuetele.

6. Ajakava ja maksed
	Töö osa
	Eeldatav aeg
	Vahetulemus
	Makse

	1. Käivitamine ja ettevalmistus
	Detsember 2026
	Detailne töötubade kava, sh metoodikate ülevaade, ekspertide ja osalejate kaasamise plaan.
	50% pärast vahetulemuse vastuvõtmist hiljemalt 31.12.2026.

	2.1. Arutelud ja dokumenteerimine
	Jaanuar-veebruar 2027
	Vähemalt viis läbi viidud töötuba ning tellijaga valideeritud arutelukokkuvõtted.
	–

	2.2. Kokkuvõttev lõpparuanne
	Veebruar 2027
	Tulemusi kokkuvõttev lõpparuanne ja vähemalt ühe tagasisideringi läbimine tellijaga.
	50% pärast lõpptulemuse vastuvõtmist hiljemalt 26.02.2027.


Maksed tehakse arve alusel pärast 1. ja 2. osa tulemuste kirjalikku vastuvõtmist. Hankija ei tasu töö eest ettemaksu.






Lisa 2 Hankelepingu projekt


TÖÖVÕTULEPING
Haridus- ja Teadusministeerium (edaspidi tellija), registrikood 70000740, asukoht Munga 18, Tartu, mida esindab kantsler Triin Laasi-Õige põhimääruse alusel,
ja ___ (edaspidi töövõtja), registrikood ___, asukoht ___, mida esindab juhatuse liige / volituse / põhikirja alusel ___,
edaspidi koos pooled või eraldi pool, sõlmisid käesoleva töövõtulepingu (edaspidi leping) alljärgnevas:
1. Üldsätted
1.1. Leping on sõlmitud alla lihthanke piirmäära riigihanke „Haridusvaldkonna arengukava 2021–2035 strateegiliste arutelude teenus“ (edaspidi hange) tulemusena.
1.2. Lepingu lahutamatuteks osadeks on hanke alusdokumendid, töövõtja pakkumus ning lepingu kirjalikud muudatused ja lisad. Vastuolu korral lähtutakse dokumentidest järgmises järjekorras: leping, hanke alusdokumendid, töövõtja pakkumus.
1.3. Lepingu lisad on: 1) lisa 1 – pakkumuse esitamise ettepanek koos tehnilise kirjeldusega; 2) lisa 2 – edukaks tunnistatud pakkumus.
2. Lepingu ese ja eesmärk
2.1. Lepingu esemeks on haridusvaldkonna arengukava 2021–2035 strateegiliste arutelude ettevalmistamine ja läbiviimine, tulemuste dokumenteerimine ning kokkuvõtva lõpparuande koostamine vastavalt tehnilisele kirjeldusele ja edukaks tunnistatud pakkumusele (edaspidi töö).
2.2. Lepingu eesmärk on saavutada kokkulepitud tulemus: kvaliteetselt läbiviidud teadmusloomelised töötoad ning tellija poolt heaks kiidetud, otsustamist toetav eestikeelne lõpparuanne.
2.3. Tööd rahastatakse riigieelarvelistest vahenditest.
3. Töö tegemise tingimused
3.1. Töövõtja teeb töö tähtaegselt, nõuetekohaselt ja kvaliteetselt vastavalt lepingule, hanke alusdokumentidele ja pakkumusele. Reguleerimata osas peab töö vastama vähemalt sarnasele tööle tavaliselt esitatavale kvaliteedile. Töövõtja teeb kokkulepitud hinna eest kõik tulemuse saavutamiseks tavapäraselt vajalikud toimingud.
3.2. Töövõtja kaasab pakkumuses nimetatud kvalifitseeritud meeskonna ja väliseksperdid. Võtmeisiku asendamine on lubatud üksnes tellija eelneval kirjalikku taasesitamist võimaldavas vormis nõusolekul ning vähemalt samaväärse isikuga.
3.3. Alltöövõtja kaasamine ei vabasta töövõtjat vastutusest. Töövõtja tagab, et lepingu nõuded on tema töötajatele ja kaasatud isikutele siduvad.
3.4. Tellija annab tema valduses olevad tööks vajalikud alusmaterjalid ja vastab põhjendatud kirjalikule pöördumisele üldjuhul viie tööpäeva jooksul. Töövõtja teatab viivitamata, kui tellija juhis või materjal võib takistada nõuetekohast tulemust.
3.5. Tellijal on õigus kontrollida töö käiku ja kvaliteeti ning nõuda teavet, selgitusi ja vahetulemusi. Pooled teatavad viivitamata asjaoludest, mis takistavad või võivad takistada lepingu täitmist.
4. Poolte õigused ja kohustused
4.1. Töövõtja kohustub:
4.1.1. tegema lepingule vastava töö ja esitama selle tähtaegselt tellijale; viivitamatult teatama tellijale kõigist töö teostamisega seotud olulistest asjaoludest, eelkõige nendest, mis võivad mõjutada töö tähtaegselt valmimist või töö vastavust lepingu tingimustele ja/või mille vastu võib olla tellijal äratuntav oluline huvi;
4.1.2. tagama töö tegemisel vajaliku kvalifikatsiooniga tööjõu kasutamise;
4.1.3. tasuma viivist ja leppetrahvi vastavalt lepingule.
4.2. Töövõtjal on õigus:
4.2.1. saada tellijalt töö tegemiseks vajalikku informatsiooni ja juhiseid;
4.2.2. saada nõuetekohaselt tehtud töö eest lepingus kokkulepitud tasu.
4.3. Tellijal on õigus:
4.3.1. igal ajal teha jooksvalt järelpärimisi töö olukorra kohta ning kontrollida tööde tegemise käiku;
4.3.2. kasutada õiguskaitsevahendeid muuhulgas nõuda lepingus sätestatud juhtudel leppetrahvi, kui töövõtja ei pea kinni lepingus, selle lisades või muudes lepingu juurde kuuluvates dokumentides sätestatud tähtaegadest, kvaliteedinõuetest, maksumusest, samuti kui töövõtja ei täida või täidab mittevastavalt muid endale lepinguga võetud kohustusi.
4.4. Tellija kohustub maksma töövõtjale tasu lepingus sätestatud tingimustel.
5. Tähtajad ja töö vastuvõtmine
5.1. Töö tehakse kahes etapis:
5.1.1. I etapp: detailne kava ja tegevuskava esitatakse hiljemalt 31.12.2026;
5.1.2. II etapp: vähemalt viis töötuba viiakse läbi ning dokumentatsioon ja lõpparuanne esitatakse hiljemalt 26.02.2027.
5.2. Töövõtja annab etapi tulemuse tellijale üle üleandmise-vastuvõtmise aktiga.
5.3. Tellija vaatab tulemuse läbi kümne tööpäeva jooksul ning allkirjastab akti või esitab puuduste kirjelduse. Akti allkirjastamata jätmist või tähtaja möödumist ei loeta töö vastuvõtmiseks.
5.4. Puudustega töö vastuvõtmine ei võta tellijalt õigust tugineda puudustele, sealhulgas puudustele, mida vastuvõtmisel ei olnud võimalik mõistlikult avastada.
5.5. Töö juhusliku hävimise ja kahjustumise riisiko läheb tellijale üle vastava etapi vastuvõtmisel.
6. Maksumus ja tasumine
6.1. Lepingu kogumaksumus on ___ eurot käibemaksuta, käibemaks ___ eurot ja kogumaksumus koos käibemaksuga ___ eurot. Hind on lõplik ning sisaldab kõiki lepingu täitmiseks vajalikke kulusid.
6.2. I etapi tasu on ___ eurot käibemaksuta ja II etapi tasu ___ eurot käibemaksuta. Käibemaks lisandub kehtivas määras.
6.3. Töövõtja esitab e-arve pärast vastava etapi akti allkirjastamist. Tellija tasub nõuetekohase arve 14 päeva jooksul. Tellija ettemaksu ei tasu.
6.4. Tellijal on õigus pidada tasust kinni summa, mis vastab puudusega või üle andmata tööosa väärtusele, kuni puudus on kõrvaldatud või töö vastu võetud.
7. Vastutus ja õiguskaitsevahendid
7.1. Kui töö ei vasta lepingule, võib tellija nõuda puuduse tasuta kõrvaldamist või uue nõuetekohase tulemuse üleandmist tellija määratud mõistliku tähtaja jooksul.
7.2. Kui töövõtja puudust tähtajaks ei kõrvalda või kõrvaldamine ei ole võimalik või tellijal puudub selle vastu huvi, võib tellija lasta puuduse kõrvaldada kolmandal isikul töövõtja kulul, alandada tasu, keelduda töö vastuvõtmisest või kasutada muud õiguskaitsevahendit.
7.3. Töö üleandmise või puuduse kõrvaldamisega viivitamisel on tellijal õigus nõuda leppetrahvi 0,5% lepingu kogumaksumusest iga viivitatud kalendripäeva eest.
7.4. Muu olulise lepingurikkumise korral on tellijal õigus nõuda leppetrahvi kuni 3% lepingu kogumaksumusest iga rikkumise eest. Konfidentsiaalsus- või andmekaitsekohustuse rikkumise korral on leppetrahv kuni 10% lepingu kogumaksumusest iga rikkumise eest.
7.5. Leppetrahvi nõudmine ei piira õigust nõuda kohustuse täitmist ega leppetrahvi ületava kahju hüvitamist. Tellijal on õigus oma nõuded töövõtjale tasumisele kuuluvate summadega tasaarvestada.
7.6. Kui tellija viivitab rahalise kohustuse täitmisega, võib töövõtja nõuda seadusjärgset viivist.
7.7. Pool ei vastuta rikkumise eest ulatuses, milles selle põhjustas vääramatu jõud. Mõjutatud pool teatab sellest viivitamata ja rakendab mõistlikke abinõusid mõju vähendamiseks.
8. Autoriõigused
8.1. Lepingu alusel loodud ja tellijale üle antud töö, selle osade ning muude töö tulemuste autori varalised õigused lähevad töö vastuvõtmisel tervikuna üle tellijale autori varaliste õiguste kehtivuse lõpuni ja territoriaalsete piiranguteta.
8.2. Tellijal on õigus töö tulemusi mis tahes viisil kasutada, reprodutseerida, levitada, avalikustada, muuta, täiendada, kohandada, töödelda, tõlkida, teiste teoste või materjalidega ühendada ning anda kolmandatele isikutele kasutamiseks, sealhulgas anda all-litsentse või autori varalised õigused edasi.
8.3. Töövõtja annab tellijale nõusoleku teha töö tulemustes muudatusi ja täiendusi ning kasutada töö tulemusi viisil, mis võib mõjutada autori isiklike õiguste teostamist. Töövõtja tagab, et töö tulemuste autorid on andnud samas ulatuses vajalikud nõusolekud ega takista töö tulemuste lepingukohast kasutamist.
8.4. Töövõtja tagab, et ta on enne töö tulemuste tellijale üleandmist omandanud oma töötajatelt, ekspertidelt, alltöövõtjatelt ja teistelt kaasatud isikutelt kõik õigused ja nõusolekud, mis on vajalikud käesolevas peatükis sätestatud õiguste tellijale üleandmiseks ning töö tulemuste kasutamiseks.
8.5. Töövõtja kinnitab, et tellijale üleantavad autori varalised õigused on üleantavad ning et neid ei ole varem võõrandatud, litsentsitud ega koormatud kolmandate isikute õigustega viisil, mis piiraks tellija õigusi.
8.6. Kui töö tulemustes kasutatakse kolmandatele isikutele kuuluvaid teoseid või muid kaitstavaid materjale, hangib töövõtja nende kasutamiseks tellija jaoks vajalikud õigused ja nõusolekud. Töövõtja teavitab tellijat sellistest materjalidest enne töö tulemuste üleandmist.
8.7. Töövõtja tagab, et töö tulemuste lepingukohane kasutamine ei riku kolmandate isikute õigusi. Kolmanda isiku nõude korral lahendab töövõtja nõude omal kulul ning hüvitab tellijale rikkumisega tekitatud kahju ja vajalikud kulud.
8.8. Tasu autori varaliste õiguste üleandmise, nõusolekute ja litsentside eest sisaldub lepingu maksumuses. Töövõtjal ei ole õigust nõuda nende õiguste üleandmise, nõusolekute andmise ega litsentsimise eest täiendavat tasu.
9. Konfidentsiaalsus ja andmekaitse
9.1. Töövõtja hoiab lepingu ajal ja pärast selle lõppemist tähtajatult konfidentsiaalsena teabe, mille hoidmise vastu on tellijal õigustatud huvi, ning kasutab seda üksnes lepingu täitmiseks.
9.2. Teavet võib avaldada üksnes tellija eelneval nõusolekul, õigusaktist tuleneva kohustuse täitmiseks või töövõtja nõustajale või alltöövõtjale, kes vajab teavet lepingu täitmiseks ja on seotud vähemalt samaväärse konfidentsiaalsuskohustusega.
9.3. Töövõtja tagab isikuandmete töötlemise õiguspärasuse ning asjakohased organisatsioonilised ja tehnilised turvameetmed. Kui töövõtja töötleb isikuandmeid tellija nimel, sõlmitakse enne töötlemist eraldi andmetöötluskokkulepe.
9.4. Töövõtja teatab tellijale viivitamata teabe- või isikuandmete turvarikkumisest ning teeb selle lahendamisel tellijaga koostööd.
10. Teated ja esindajad
10.1. Teated edastatakse kirjalikku taasesitamist võimaldavas vormis. Lepingu muutmise või lõpetamise avaldus ning rikkumisest tulenev nõue esitatakse kirjalikus või digitaalselt allkirjastatud vormis.
10.2. Tellija volitatud esindaja: [nimi, telefon, e-post]. Esindajal on õigus korraldada lepingu täitmist ja võtta tööd vastu, kuid puudub õigus muuta või lõpetada lepingut ning loobuda tellija nõudest ilma eraldi volituseta.
10.3. Töövõtja volitatud esindaja: [nimi, telefon, e-post]. Kontaktandmete muutusest teatatakse viivitamata.
11. Kehtivus, muutmine ja lõpetamine
11.1. Leping jõustub allkirjastamisel ja kehtib kohustuste nõuetekohase täitmiseni. Kohustused, mis oma olemuse tõttu peavad kehtima pärast lepingu lõppemist, jäävad kehtima.
11.2. Lepingut muudetakse kirjalikult ja riigihangete seaduses lubatud ulatuses.
11.3. Kumbki pool ei või lepingust tulenevaid õigusi ega kohustusi üle anda ilma teise poole eelneva kirjaliku nõusolekuta.
11.4. Tellija võib lepingu 30 kalendripäeva ette teatades üles öelda, kui töö vajadus kaob või lepingu täitmiseks puuduvad vahendid. Sel juhul tasub tellija üksnes nõuetekohaselt tehtud ja üleantava töö eest ning töövõtja eelnevalt tellijaga kooskõlastatud vältimatud ja tõendatud otsesed kulud. Saamata jäänud tulu ei hüvitata.
11.5. Tellija võib lepingu ette teatamata lõpetada olulise lepingurikkumise korral, muu hulgas kui töövõtja rikub oluliselt tähtaega, keeldub puudust kõrvaldamast, ei kõrvalda puudust määratud tähtajaks või rikub konfidentsiaalsus- või andmekaitsekohustust.
12. Lõppsätted
12.1. Lepingule kohaldatakse Eesti Vabariigi õigust. Leping on avaliku teabe seaduses sätestatud ulatuses avalik.
12.2. Ühe sätte tühisus ei mõjuta ülejäänud lepingu kehtivust.
12.3. Vaidlused lahendatakse läbirääkimiste teel, kokkuleppe puudumisel Tartu Maakohtus.
12.4. Leping on allkirjastatud digitaalselt.

